I ricatamenti paleontologici e archeoligi in Burkina Faso i testimonia la presensa de etnie de racoglitori-caciatori za inte el 12 000 a.C. Vari esempi de cultura materiale – rasoi, martei, ponte de frecia – i xe stà catà in tuto el paexe. Verso el 4000 a.C., se vede el sorgere de na cultura sentrada so el vilagio, co struture permanenti. La tecnologia del fero e de la seramica le zonta qi pi o meno verso el 1500 a.C., probabilmente da la Nubia. Le sepolture de sto periodo mostra ciari segni de na religion organisà. Inte el sud ovest del paexe se cata de le muraie. Nisun sa a che cultura atribuire ste costrusioni. En tel sentro i archeologi i ga catà trace de culture simili a quela dogon, che ora i se cata in Mali, anca se de i picoli grupi i vive oncora su i monti Bandiagara. El resto del paexe el xe stà presto colonixà da popolasioni provenienti dal Ghana e che i ga presto formà on regno, el regno Mossi. No se pol dir masa su i mosi parché no ghe documentasion serta prima del colonialismo. Quel che se sa e che dal XV secolo de la nostra era fin a la fin del XIX secolo, i mossi i ga controlà tuta l’area del Burkina Faso co na continua espansion. La padronansa del caval la ga dato on vantagio su i altri popoli de la zona. I xe anca stà tanto duri co i misionari islamici e i ga impedio la islamizasion del Burkina Faso. L’avansata de i mossi la xe stà fermà solo dal colonialismo. I mossi ig avea contati co i altri imperi de la region, specialmente co el impero Shongay. En tel 1896, i francexi i ga conquistà Ouagadougou, la cavedal de i mossi. En tel 1898 i francexi i gavea conquistà quasi tuto el teritorio del Burkina Faso e in tel 1904 i ga inserio sti teritori inte l’Africa Francexe Ocidentale. Durante la Grande Guera, militari burkinabé i ga comabatù ne i regimenti de i fusilieri senegalexi sul fronte eoropeo. En tel 1919, el Burkina Faso el diventava da colonia separà dal resto de le colonie francexi co el nome de Alto Volta. Dopo esar de novo tacà a Costa d'Avorio, Mali e Nizer fin al 1937, la xe ritornà a verghe n’autonomia e na continuità teritoriale in tel 1947. El 11 dicembre 1958 l’Alto Volta el xe diventà na republica autonoma rentro al teritorio coloniale francexe. L’indipendensa la xe rivà el 5 agosto 1960, e el primo presidente de la republica el xe stà Maurice Yaméogo, ch el dirigea la Union Democràtega Voltaica. Yaméogo el ga subito proclamà el partio unico. Dopo sie ani de quasi ditatutra, la protesta popolare la ga spinto i militari a far on colpo de Stato, el cao d ei insorti, Sangoulé Lamizana, el ga preso el so posto e el ga riorganisà la Costitusion, aprovà da na votasion popolare in tel 1970. Lamizana el xe restà al poder fin al 1980 co el xe stà deposto da on colpo de Stato organizà da Saye Zerbo, n’altro militare. En tel 1982, el magiore Jean-Baptiste Ouédraogo el ga organisà n’altro colpo de Stato e meso al poter on Comitato De Salvesa Popolare. Thomas Sankara el xe stà eleto primo ministro. La so posision radicale de rinovamento e de lota a la corusion i xera ben volui dal popolo, ma no da i altri militari. Sankara el xe stà arestà in tel 1983. El popolo el se sa solevà contro l’aresto e el caitano Blaise Compaoré el ga organisà on colpo de Stato el 4 agosto 1983 e meso Sankara de novo al poter. Sankara el ga costituio el Comitato Naxional de la Rivolusion. El 4 agosto 1984, el paexe el xe pasà dal nome coloniale Alto Volta al novo nome Burkina Faso – paexe de i omeni integri.